རང་དོན་ཡིད་བྱེད་སྤྲོས་པ་དབེན་གནས་སུ།།ངོ་ཚ་ཁྲེལ་ཡོད་ཀ་ཤིའི་གོས་ཀླུབས་ཏེ།།བག་ཡོད་ཀྲྀཥྞ་སཱ་རའི་བགས་པའི་སྟེང་།།དྲན་དང་ཤེས་བཞིན་བརྟན་པོའི་སྐྱིལ་ཀྲུང་བཅས།།གཙུག་ན་རིན་ཆེན་རྣམ་གསུམ་ཐོར་ཅོག་བཅིངས།།ལུས་ལ་ལྷ་བཞིའི་ཚངས་སྐུད་དཀར་པོ་འཆང་།།ངག་ནས་སྡེ་སྣོད་གསུམ་གྱི་གསང་ཚིག་འདོན།།སེམས་ཀྱི་རིལ་བ་བསླབ་གསུམ་བདུད་རྩིས་གཏམས།།ཀུན་རྫོབ་བྱང་ཆུབ་སེམས་ཀྱི་ཐབ་ཁུང་དུ།།དོན་དམ་བྱང་སེམས་བྱིན་ཟ་འབར་བ་ལ།།རང་ཉིད་གཅེས་པར་འཛིན་པའི་ཡམ་ཤིང་དང་།།འཇིག་ལྟའི་མར་ཁུ་བསྲེག་པའི་མཆོད་སྦྱིན་བརྩོན།།ཕྱི་གཙང་ནང་གཙང་པད་མའི་སྦུབས་འདྲ་བ།།བཀའ་གདམས་དྲང་སྲོང་ཚོགས་ཀྱི་རྣམ་པར་ཐར།།ཐོས་པས་ཡིད་རབ་འཕྲོག་འདི་གླེང་བ་ཡི།།བདག་གི་ལྕེ་ཡང་སྐལ་བ་བཟང་སྙམ་སེམས།།གྲུབ་མཐའ་ཀུན་དང་མཉེས་གཤིན་པས།།ཆགས་སྡང་རྩོད་པ་ཡོངས་བྲལ་བར།།གཙུག་གི་རྒྱན་དུ་འཛིན་བྱེད་པ།།དེ་ཡི་བྱུང་བ་མདོ་ཙམ་སྨྲས།།